林景熙
会严陵邵德芳同舍邀宿玄同齐道旧有作
市槐梦忽醒，乔柯落风雨。
何人斧为薪，遗根尚依土。
缅怀赤炜初。郁若翠蛟舞。
其下有桥门，雍雍冠带聚。
万物递衰盛，千载一仰俯。
射策君先登，气勇不再鼓。
邅回三舍间，我亦跻寸武。
云雷膏尚屯，有志良独苦。
空山少芝薇，大泽多纲罟。
尔来涉长途，征衣拂天姥。
遥泛松江舟，薰风采芳杜。
故人隐云间，九山青照户。
相逢各华颠，旧事不敢吐。
悠哉抱玄同，高卧标枝古。